Tovább spórolnának a rezsin a magyarok
20 százalék szerint a megtérülő befektetésekre érdemes hitelt felvenni
Budapest, 2023. március 28. – A magyar háztartások 40 százaléka tervez energiatakarékossági beruházásokat, azonban a zöld szempontok előtt egyértelműen a spórolás a cél. A tervek megvalósulását hátráltatja, hogy a többségnek mintegy 200 000 Ft hiányzik havi szinten a családi kasszából a kényelmes élethez. Ugyanakkor a 2022 októberi mélyponthoz képest derűlátóbb a családi kassza hangulatindex, és visszatért a tavaly májusi szintre – derült ki a Cofidis Hitel Monitor reprezentatív kutatásból.

A hitelspecialista vállalat negyedéves rendszerességgel vizsgálja a hazai háztartások anyagi helyzettel kapcsolatos várakozásait. A legfrissebb felmérésből kiderül, hogy a magyarok 84 százaléka a jövőben is kihívásokkal teli időszakokra számít, ám tavaly évvégéhez képest kevésbé pesszimista képet fest a -23 ponton álló Cofidis Hitel Monitor családi kassza hangulatindex. A mutató 14 pontos javulásával azonban még így is a Covid-járvány első időszakához hasonlóak az eredmények
A felmérés továbbá azt vizsgálta, hogyan alakultak a magyar háztartások tervei és céljai az elmúlt három évben. Bár a válaszadók mintegy 12 százaléka azt vallotta, hogy semmilyen tervet nem dédelgetett, toronymagasan vezet célként a lakásfelújítás és otthonteremtés, a kicsit kényelmesebb életet ígérő szórakoztatóelektronikai eszközök modernizálásának vágya pedig fej-fej mellett halad a háztartási nagygépek cseréjével.

Fontos elvárás, hogy gazdaságos legyen
Az elmúlt évek válságai és pénzügyi kihívásai átrendezték a fontossági sorrendet: egyre több magyar háztartásban középpontba kerültek a rezsiszámlák csökkentését szolgáló megtérülő befektetések. A friss adatok szerint tavaly július óta 10 százalékkal emelkedett azok száma, akik már szívesen költenének energiahatékonysági korszerűsítésre otthonukban.

Hiányos a családi kassza
A tervek megvalósítását hátráltatták az infláció nyomán megnövekedett kiadások. A magyarok közel negyede állítja, hogy kényelmesen kijön a jövedelméből. Ugyanakkor a válaszadók háromnegyedének hiányos a családi kasszája. Ez a hiány a többségnek havi szinten mintegy 200 000 forintot jelent – ennyi kellene még pluszban a kényelmes élethez. Az élelmiszerárak hónapok óta tartó folyamatos emelkedése megjelenik a konyhapénzre fordítható összegben, tavaly júliushoz képest 35 000 forinttal többet költenek erre a megkérdezettek havonta.
Növekvő tudatosság, megtérülő befektetések
A rengeteg bizonytalanság ellenére a magyarok negyede a legtöbb tervét meg tudta valósítani. Ugyanakkor több mint felük inkább elhalasztotta, 17 százalékuk pedig feladta terveit az elmúlt években. A Cofidis Hitel Monitorból kiderül, hogy óvatosak lettek a magyarok, 59 százalékuk szerint érdemes várni a tervezett hitelekkel. Ugyanakkor egyötödük most is úgy véli: megéri hitel segítségével megvalósítania az adott beruházást, ha olyasmibe fekteti a pénzt, ami visszahozza az árát. A felmérés adataiból kiderül, hogy akik az elmúlt 3 évben már terveztek az adott megtérülő befektetéssel, azok fűtéskorszerűsítésbe (45%), szigetelésbe (34%), illetve napelemrendszer telepítésébe (28%) fogtak bele.

Zöld szempontok előtt vezet a spórolás mint cél
Az energiatakarékos megoldások esetében a környezettudatosság kérdését beelőzi a spórolás. A magyarok számára a valódi motiváció, hogy minél nagyobb összeget takarítsanak meg: 13 százalékuknak csak ez számít, 40 százalékuk pedig, bár figyelembe veszi a fenntarthatósági megfontolásokat, lényegesebbnek tartja, hogy a korszerűsítéseknek köszönhetően kevesebbet költsön.

Kevesen váltottak elektromos autóra
A zöld törekvések az autóvásárlás során is mérsékelten kerültek előtérbe. Az elmúlt 3 évben a 18-69 évesek 36 százalékánál szerepelt a tervek között autóvásárlás, harmaduk meg is valósította elképzelését. 20 százalék volt azok aránya, akik valamilyen alternatív meghajtású gépjármű (elektromos, (plug in) hibrid) beszerzésében gondolkodtak, de a tényleges vásárlók csupán 10 százaléka döntött valóban ilyen modell mellett.

Cofidis Hitel Monitor – hitelfelvételi kedv
•	A magyarok 9 százaléka tervez hitelt felvenni a következő egy évben. A legkedveltebb hiteltípus továbbra is a személyi kölcsön, ennek eredményeit a Magyar Nemzeti Bank januári hitelpiaci adatai is alátámasztják. Az átlagos tervezett hitelösszeg 1 169 000 Ft.
•	A leggyakoribb hitelcélok a lakásvásárlás (33%) és a lakásfelújítás (30%), harmadik helyen az autóvásárlás áll (22%).	

***

A Cofidis Hitel Monitor kutatásról: az adatok a Cofidis Hitel Monitor kutatásából származnak, melyet az NRC Marketingkutató és Tanácsadó Kft. készít 1000 fős mintán online adatfelvétellel évente négy alkalommal 2011 óta. Az adatok a 18-69 éves magyar internetező lakosságra reprezentatívak.

A Cofidisről: a Cofidist Franciaországban alapították 1982-ben, székhelye Lille-ben található. Többségi tulajdonosa a Credit Mutuel Bank. A 40 éves múlttal rendelkező hitelintézet világszerte több mint 5000 munkavállalót foglalkoztat. A Cofidis 9 országban van jelen: Franciaország, Spanyolország, Portugália, Olaszország, Belgium, Csehország, Szlovákia, Lengyelország és Magyarország.
A magyar fióktelep 2006-ban kezdte meg tevékenységét személyi kölcsön, áruhitel, adósságrendező hitel termékeivel. A portfólió néhány éve autófinanszírozási lehetőségekkel és nagyobb összegű (akár 10 millió forintos) személyi kölcsönökkel bővült, 2021 óta pedig az MNB által Minősített Fogyasztóbarát Személyi Hitelt is elérhető a hitelintézetnél. A Cofidis Magyarország egyedisége a távértékesítésben rejlik: telefonos és online hitelügyintézést is kínál ügyfeleinek. A cég az online hitelek specialistájaként kiemelt figyelmet fordít az online is személyesen elérhető ügyfélszolgálatra, valamint törekszik a folyamatos innovációra: úttörőként vezette be a hazai piacon a videós azonosítást, az elektronikus aláírást és a hangaláírást. Ezeknek a megoldásoknak köszönhetően a teljes hiteligénylési folyamat 100%-ban elektronikus úton végezhető el, akár 24 óra alatt.
A Cofidis elkötelezett a felelős hitelezésben, valamint az ügyfelek és a munkavállalók megbecsülésében: ennek bizonyítéka, hogy 2019-ben és 2021-ben elnyerte a Great Place to Work illetve 2019-ben és 2020-ban is a Kiválóság az ügyfélkiszolgálásban díjakat.
A Cofidis Csoport a Team Cofidis, profi országúti kerékpáros csapat névadó szponzora és támogatója immár 23 éve. A Team Cofidis a világ legnagyobb országúti kerékpáros versenyének, a Tour de France-nak állandó résztvevője. A hazai Cofidis 2016-tól itthon is elindította kerékpáros programját, amelynek keretein belül sportszponzorációt, rendezvénytámogatást és civil együttműködési programokat valósít meg.
További információkért látogassa meg a cofidis.hu oldalt.